Brett Herron, burgemeesterskomiteelid van Kaapstad, het gesê die stad het sy argument, om die Suid-Afrikaanse Nasionale Padagentskap se aansoek teen te staan, afgehandel. “Al die partye moet nou skriftelik voorleggings by die regter indien oor die saak of die stad sy aanvullende bevindings in ŉ publieke hof mag publiseer,” het Herron gesê. Dié aanvullende dokumente bevat belangrike besonderhede oor miljarde rand se konstruksiewerk en die voorstel om die N1 en N2-snelweë tolpaaie te maak.
Die stad het verlede jaar in Mei ŉ tussentydse interdik bekom om die voorgestelde N1/N2-tolprojek op te skort. Die interdik bly van krag totdat die hof Sanral se verklaring oor die projek aangehoor het en die voorgestelde bieër aangewys is. ŉ Datum vir die hersiening is nog nie vasgestel nie.